**Sofie Ovidia Aas** (også «Oes», født Wold 17. juli 1860 i Christiania) var en norsk forfatter, lyriker og dramatiker.

Liv og virke
------------

Ovidia Aas tilbrakte deler av oppveksten i København, hvor hun ble konfirmert i 1874.

Hun oppholdt seg i flere år i USA. Der skrev hun blant annet et fireakters drama kalt *Er Ægteskabet en forfejlet Indretning*. Chicago-bladet *Sporting and Theatrical Journal* skrev blant annet (i samtidig oversettelse) at «Mrs. Ovidia Aas, en begavet ung Dame, født og opdraget i Norge, nu bosat i Chicago, har anvendt det meget omhandlede Spørgsmaal til et fireakts Drama, der er altfor originalt i sin Intrige, altfor stærkt i sin Bygning og altfor smukt i Sprogbehandlingen til at ikke blive opført. Mrs. Aas er i Besiddelse af virkelig dramatisk Begavelse og har skrevet et Antal Stykker i den lettere Genre; men dette anser hun for sit mesterstykke.»

I forkant av Verdensutstillingen i Chicago i 1893 var hun ved «Board of Lady managers office», og engasjerte seg i prosjekteringen av et stort hotell for kvinner. I 1896 var hun bestyrer for den skandinaviske avdeling av *Viavi Co. – Institution for kvindelige Sygdomme* i New York.

I 1899 utkom hennes treakters skuespill *Nemesis* i sin fødeby Kristiania, og i 1928 utga hun diktsamlingen *Intime digte* i København.

Som enke drev hun pensjonat i Vestheimgaten 4b i Kristiania. Her losjerte år 1900 den unge skuespilleren Agnes Christiansen, senere kjent under navnet Agnes Mowinckel.

Hun reiste siden tilbake til USA.

Familie
-------

Ovidia Aas var datter av typograf Carl Hansen Wold og hans hustru Ragnhild (født Olsen). Hun ble 8. september 1881 gift i Chicago med Harald Aas (Oes), en bror av skuespilleren Gina Oselio.

Bibliografi
-----------

* 1889: *Er Ægteskabet en forfejlet Indretning*, Chicago
* 1899: *Nemesis – skuespil i 3 akter med et forspil*, Aktieforlaget, Kristiania
* 1927: *Intime digte*, København

Referanser
----------

1. ↑  Denmark Church Records, 1484-1941 København Sokkelund Vor Frue 87 (1867-1877) Konfirmerede
2. ↑  «Norsk Forfatterinde i Amerika». *Stavanger Amtstidende og Adresseavis 1889.02.19*. Norge, Rogaland, Stavanger. 1889. s. 2.
3. ↑  *Dagbladet 1892.08.14*. Norge, Oslo. 1892. s. 2.
4. ↑  *Nordisk Tidende 1896.02.07*. USA. 1896. s. 2.
5. ↑  Folketelling 1900 for 0301 Kristiania kjøpstad, Tellingskrets: 151, Bosted by: 0026 Vestheimsgaden 4b, Leilighet: 01
6. ↑  *Kavringen*. Oslo: Frogner historielag. 2004. s. 22.
7. ↑  "New York, New York Passenger and Crew Lists, 1909, 1925-1957," database with images, FamilySearch ( : 13 March 2018), Sofie Ovidia Aas, 1941; citing Immigration, New York, New York, United States, NARA microfilm publication T715 (Washington, D.C.: National Archives and Records Administration, n.d.).
8. ↑  Folketelling 1875 for 0301 Kristiania kjøpstad, Tellingskrets: 045, Bosted by: 2474 Olaf Ryes Plads 10
9. ↑  Ministerialbok for Trefoldighet prestegjeld 1858-1863 (0301M22), Fødte og døpte: 1860-12-26
10. ↑  "Illinois, Cook County Marriages, 1871-1968", database, FamilySearch ( : 10 March 2018), Harold Oes and Ovidia Wold, 08 Sep 1881.
11. ↑  *Nordisk Tidende 1895.09.13*. USA. 1895. s. 4.

Kilder
------

* *Dette skrev kvinner*. Oslo: Skolen. 1984. s. 267. ISBN 8257900109.

|  |  |
| --- | --- |
| Oppslagsverk/autoritetsdata | Historisk befolkningsregister
 |

Portal: Litteratur